"L-eżerċizzju fiżiku huwa mediċina għal kundizzjonijiet diversi" Miktub minn Brian Gatt Ir-rilaxx tal-miżuri li għenu biex tiġi kkontrollata l-firxa tal-virus tal-covid-19 wasslu biex aktar persuni jerġgħu jiksbu lura r-rutina li kienu draw biha qabel il-pandemija. Fost persuni li tkellimna magħhom fl-aħħar jiem kellna sidien ta' gyms u persuni oħra li għandhom x'jaqsmu mal-mod ta' kif nieħdu ħsieb saħħitna. Wara li tkellimna anke man-nutritionist Susan Borg rigward kif il-poplu din is-sena kien qiegħed iġib ruħu; b'taħlita ta' karattri li jvarjaw minn dawk li żiedu ħafna fil-piż u dawk li naqsu ammont sostanzjali, issa kellimna wkoll lil Isabelle Zahra. Zahra hija personal trainer li tgħin lil dawk li jagħmlu l-pass li jibdew imorru l-gym biex ikollhom gwida professjonali tal-eżerċizzji li għandhom jagħmlu u ta kif dawk l-eżerċizzji għandhom isiru. Zahra spjegat li huma bħala trainers bagħtew finanzjarjament bl-għeluq tal-gyms. Spjegat li faċli tara din il-ħaġa min perspettiva ta' egoiżmu pero huwa fatt li nies bħala jgħixu ħajja bħal kullħadd u b'hekk fost affarijiet oħra dawn in-nies kellhom id-dejn tagħhom ukoll u bla ma trid kellhom inkwiet minħabba djun bħalma huma dawk fuq self għad-djar tagħhom. Zahra tgħidilna li agħar minn hekk marru dawk li jattendu fil-gyms biex jistrieħu mentalment. Spjegat li għalkemm kien hemm min b'determinazzjoni baqa' joffri servizz online, min-naħa tagħha għalkemm mhijiex kontra, hi personalment stenniet il-ftuħ mill-ġdid għax temmen li biex tgħin lill-klijent jeħtieġ li tkun preżenti biex tara fejn dan għandu x'jirranġa. Barra minn hekk jekk il-klijent ma jkollux id-determinazzjoni neċessarja jaf jispiċċa jċedi minħabba li jew ma jarax riżultat jew għax ma jsibx dik l-imbuttatura. Hi qalitilna li fi żmien il-lockdown kellek ħafna li spiċċaw intelqu għal riħhom u mhux biss waqqfu l-eżerċizzju, iżda sfortunatament kellek min spiċċa żdied ħafna fil-piż u issa li erġajna lura għall-ftuħ qiegħed isibha diffiċli ħafna biex jerġa' jibda. Fuq nota pożittiva kellek dawk li minkejja li ma setgħux jiltaqgħu, żammew sodi u bit-taħriġ li ngħataw qabel, komplew jagħmlu xi forom ta' eżerċizzji minn djarhom u xorta waħda baqgħu attivi. Zahra ħeġġet lill-pubbliku inġenerali biex jagħmel kuraġġ u ma jibqax bħal "jistkenn" fid-dubju ta' jekk huwiex kapaċi jibda. It-trainer sostniet li l-eżerċizzju fih ħafna benefiċċji u li jekk taqbad issemi lanqas tieqaf. "L-eżerċizzju huwa mediċina kontra ħafna kundizzjonijiet fosthom l-ansjetà, id-dipressjoni, l-obeżità, u saħansitra jgħinna nibnu immunità aktar b'saħħitha li tgħinna biex nikkumbattu minn sempliċiment riħ sa kontra virus qawwi bħalma huwa dan tal-Covid-19", temmet Zahra.